# 1. Un problema de futuro

## Glosario

## Cambio climático

Definición:

  É a variación global do clima da Terra a diversas escalas de tempo e sobre todos os parámetros climáticos: temperatura, precipitacións, nebulosidade etcétera. Na actualidade está relacionado principalmente coa intensificación do efecto invernadoiro.

Exemplo:

  Toda a sociedade debía estar preocupada polo cambio climático.

## Inspirar

Definición:

  Facer nacer no ánimo e sentir [unha idea, un sentimento etc.]

Exemplo:

  Temos que inspirar a xente para que se motive para coidar o medio ambiente.

## Lixo

Definición:

  Conxunto de materiais sucios ou de cousas que non se empregan e se tiran.

Exemplo:

  Na festa de San Xoán as praias quedan contaminadas por todo o lixo.

## Obxectivos de desenvolvemento sostible (ODS)

Definición:

  Os Obxectivos de Desenvolvemento Sostible (ODS) son unha lista de metas importantes que buscan mellorar o mundo no que vivimos. Foron aprobados no ano 2015 por todos os países que forman parte das Nacións Unidas e forman parte dun plan chamado Axenda 2030. Estes obxectivos intentan acabar coa pobreza, coidar o medio ambiente e conseguir que todas as persoas do mundo teñan unha vida mellor. Hai 17 obxectivos en total, e o plan é conseguilos en 15 anos traballando xuntos.

Exemplo:

  O obxectivo número 15 dos ODS 2030 é coidar os bosques, as montañas e todas as formas de vida na terra.

# O mundo en perigo

O medio ambiente enfróntase a retos importantes en todo o mundo, como a contaminación e o cambio climático, que afectan á natureza e á nosa saúde. En Galicia tamén atopamos exemplos claros destes problemas. Nas praias están a aparecer granulados de plástico que tardan centos de anos en descompoñerse e que representan un perigo para os animais mariños. Ademais, nos montes é habitual atopar lixo e plásticos abandonados, o que prexudica os ecosistemas e fai máis difícil que as plantas e os animais sobrevivan.

Estes problemas fannos reflexionar sobre como podemos protexer o noso contorno e reducir a contaminación. Por iso, nesta unidade, traballaremos para coñecer mellor estas cuestións a través dos Obxectivos de Desenvolvemento Sostible (ODS), en especial o número 15, que nos anima a coidar os ecosistemas terrestres, protexer a biodiversidade e evitar a perda de vida natural.

- Coñeces estes casos?
- Sabes de problemas ambientais na vosa zona?
- Que poderías facer ti para axudar?

Preparádevos para investigar, aprender e crear unha proposta que sensibilice a comunidade sobre como coidar o medio ambiente en Galicia.

## Lectura facilitada

O medio ambiente enfróntase a problemas graves, como a contaminación e o cambio climático.

En Galicia hai exemplos destes problemas:

- Plásticos nas praias que son perigosos para os animais.
- Lixo nos montes que dana a natureza.

Estes problemas fannos pensar en como podemos coidar o noso contorno.

Nesta unidade traballaremos cos Obxectivos de Desenvolvemento Sostible, como o número 15, que fala de protexer a natureza e os animais.

- Coñeces estes casos?
- Hai contaminación na vosa zona?
- Como axudarías ti?

## Audio

audio/mpeg

## MOTUS di Chave

Os ODS (Obxectivos de Desenvolvemento Sostible) son metas que a ONU fixo para que todo o mundo poida vivir mellor. Son 17 obxectivos que buscan coidar o planeta, acabar coa pobreza e facer que todas as persoas vivan en paz e igualdade.

O ODS 15: Vida de ecosistemas terrestres
O ODS 15 trata de protexer os bosques, as plantas e os animais. Quere que coidemos os ecosistemas (como os montes e ríos), evitemos a contaminación e paremos a destrución da natureza. Se protexemos a biodiversidade (todas as formas de vida), o planeta será un lugar mellor para todos.

O ODS 14: Vida submarina

O ODS 14 enfócase en conservar e utilizar de maneira sostible os océanos, os mares e os recursos mariños. Isto implica protexer os ecosistemas mariños e as especies que os habitan, loitar contra a contaminación mariña, reducindo a contaminación por plásticos, produtos químicos e outros contaminantes e facer unha xestión sostible da pesca, promovendo prácticas de pesca responsables.

Ambos están estreitamente relacionados co cambio climático (ODS 13), polo que, para lograr os seus obxectivos, é esencial abordar as causas do cambio climático.

## Lectura facilitada

Os ODS son obxectivos para que o mundo sexa mellor.

Buscan coidar o planeta, acabar coa pobreza e axudar as persoas.

Hai 17 obxectivos en total.

O ODS 15 quere coidar os bosques, plantas e animais.

Pídenos non contaminar e protexer a natureza.

Se coidamos a biodiversidade (a vida no planeta), o mundo será mellor para todos.

O ODS 14 pide conservar os océanos e os recursos mariños.

## Audio

audio/mpeg

## MOTUS di Precisas máis ideas?

Para axudar a concienciar a nosa comunidade, crearemos un proxecto de narrativa. Poderedes escoller entre deseñar unha historia para un videoxogo ou crear un vídeo para redes sociais, coa idea de motivar a xente nova a recoller lixo e coidar o medio ambiente. Este será o voso reto final.

Podemos marcar a diferenza facendo pequenos cambios. Recoller lixo durante paseos pola praia ou o monte é unha forma sinxela de axudar. Ademais, organizar actividades con amigos ou familiares para limpar espazos naturais non só coida o medio ambiente, senón que tamén fomenta a colaboración.

Os videoxogos e os vídeos en redes sociais son ferramentas moi poderosas para inspirar a xente nova. A través deles, podemos compartir mensaxes de concienciación ambiental dunha maneira divertida e atractiva. Que tal un videoxogo onde a misión sexa salvar o medio ambiente ou un vídeo curto que mostre como recoller lixo pode cambiar o noso contorno? Estas ideas poden motivar máis persoas a coidar a natureza.

## Lectura facilitada

Crearemos un proxecto para axudar a comunidade.

Poderedes elixir entre:

- Deseñar unha historia para un videoxogo.
- Crear un vídeo para redes sociais.

A idea será motivar a xente nova a recoller lixo e coidar o medio ambiente. Este será o voso reto final.

Pequenos cambios marcan a diferenza.

- Recoller lixo na praia ou no monte axuda a natureza.
- Organizar limpezas con amigos ou familia tamén é útil e divertido.

Os videoxogos e os vídeos en redes sociais poden inspirar a xente nova.

- Que tal un videoxogo onde a misión sexa salvar o medio ambiente?
- Ou un vídeo curto que mostre como recoller lixo mellora o noso contorno?

Estas ideas poden animar máis persoas a coidar a natureza.

## Audio

audio/mpeg

# Que vou aprender para levar a cabo esta tarefa?

- Recoñecer e utilizar diferentes tipos de textos, tanto orais coma escritos (descritivos, expositivos, instrutivos, de opinión, etc.).
- Describir escenarios e personaxes empregando adxectivos e vocabulario preciso en galego.
- Organizar a información e secuenciar o contido dunha misión con claridade.
- Desenvolver habilidades colaborativas, respectando e valorando as ideas dos compañeiros/as.
- Mellorar a creatividade e as habilidades mentais mediante a aprendizaxe da programación.
- Aprender a realizar un proxecto e a presentalo ante unha audiencia.

## Lectura facilitada

Recoñecer e utilizar diferentes tipos de textos.
Describir escenarios e personaxes.
Organizar a información e secuenciar o contido.
Desenvolver habilidades colaborativas.
Mellorar a creatividade.
Aprender a realizar un proxecto e a presentalo.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)